VELKOMMEN

TIL

 

Lergård 2

6200 Aabenraa

Telefon 73768793

Mail: vspr@aabenraa.dk

Hjemmeside: [www.spiretoppenhk.dk](http://www.spiretoppenhk.dk)

Officiel Facebook gruppe: Børnehuset Spiretoppen, Aabenraa

Indholdsfortegnelse

[Velkommen til Børnehuset Spiretoppen 0-6 års institution 2](#_Toc205822755)

[Telefon 3](#_Toc205822756)

[De styrkede Pædagogiske Læreplaner 3](#_Toc205822757)

[Dagens gang 4](#_Toc205822758)

[Strukturen i Spiretoppen 5](#_Toc205822759)

[Tøj og sko 6](#_Toc205822760)

[Spiretoppens Årshjul 6](#_Toc205822761)

[AULA 7](#_Toc205822762)

[Hente/bringe 7](#_Toc205822763)

[Ferie og sam-pasningsdage 7](#_Toc205822764)

[Skofri daginstitution 8](#_Toc205822765)

[Sygdom 8](#_Toc205822766)

[Ved smitte med Lus 9](#_Toc205822767)

[Dansk kultur og traditioner 9](#_Toc205822768)

[Vi taler dansk i børnehaven 9](#_Toc205822769)

[Spiretoppens Forældrebibliotek 9](#_Toc205822770)

[Forældresamarbejde 10](#_Toc205822771)

[Nyhedsbreve 10](#_Toc205822772)

[Kostpolitik og tips til madpakken 11](#_Toc205822773)

[Forældrebetalt frugtordning 13](#_Toc205822774)

[Eksterne samarbejdspartnere 13](#_Toc205822775)

[Samarbejde med Høje Kolstrup Skole 13](#_Toc205822776)

[Bestyrelsen 14](#_Toc205822777)

[Afslutning 14](#_Toc205822778)

**![C:\Users\vspr\AppData\Local\Microsoft\Windows\Temporary Internet Files\Content.IE5\Q5QLLKVU\3202[1].jpg]()**

# Velkommen til Børnehuset Spiretoppen 0-6 års institution

Børnehuset Spiretoppen på Høje Kolstrup er en børnehave, der er normeret til 90 børn i alderen 3-6 år. Samt en vuggestuegruppe normeret til 13 børn.

Børnehaverne ”Flagermusen” og ”Mariehønen” blev i 2014 sammenlagt til Børnehaven Spiretoppen. I September 2019 startede vi vuggestue for 0-2 årige børn og blev til Børnehuset Spiretoppen.

Vi er én institutionsbestyrelse til én daginstitution, som er beliggende på to adresser.

Vi er praktikinstitution for pædagogstuderende fra UC-Syd.

Vi åbner på Lergård 2, hver dag kl. 6.40, og lukker kl. 16.35, fredag dog kl. 16.00.

Der er mulighed for at søge udvidet morgenåbning, ansøgningsskema fås på institutionen.

Spiretoppen er en selvejende daginstitution under FDDB, Foreningen De Danske Børneinstitutioner, med egen forældrebestyrelse, der fungerer som talerør for forældrene og har stor indflydelse på overordnede beslutninger i Spiretoppen.

## Telefon

Spiretoppen, hovednummer: 73 76 87 39

Troldeunger (vuggestuen): 21 17 59 86

Spilop Lilla: 20 37 57 72

Spilop Grøn: 20 71 72 41

Leder: 29 32 40 84

##

## De styrkede Pædagogiske Læreplaner

Læreplanen beskriver et bredt og holistisk læringssyn, hvor børn skal udvikles, lære og dannes både kropsligt, kognitivt, følelsesmæssigt og socialt.

Den lovgivningsmæssige ramme består af et pædagogisk grundlag, der beskriver centrale elementer i det pædagogiske arbejde i dagtilbud:

* Leg
* Barnesyn
* Dannelse og børneperspektiver
* Læring
* Børnefællesskaber
* Pædagogisk læringsmiljø
* Forældresamarbejde
* Børn i udsatte positioner
* Sammenhæng i overgange

Vi arbejder ud fra et fælles pædagogisk værdigrundlag med den styrkede pædagogiske læreplan med udgangspunkt i de seks læreplanstemaer, der er blevet opdateret og udfoldet:

* Alsidig personlig udvikling
* Social udvikling
* Kommunikation og sprog
* Krop, sanser og bevægelse
* Natur, udeliv og science
* Kultur, Æstetik og fællesskab

## Dagens gang

Vi åbner hver morgen i Spiretoppens fællesrum, hvor der er mulighed for en stille opstart. Børnene leger rundt omkring med forskelligt legetøj, og dørene står åbne ind til de tilstødende stuer. Vi har indrettet det pædagogiske læringsmiljø således, at der er flere rum og hjørner, der indbyder til forskellige lege. F.eks. dukkekrog, byggehjørne, tegnebord mv. Nogle børn vil gerne have hjælp til at vinke farvel, og andre har måske brug for at sidde lidt på skødet hos en voksen.

Vuggestuen har deres egen afdeling, hvor personalet kan tilgodese de yngstes behov. Der møder separat personale ind til vuggestuen sideløbende med børnehaven. Vuggestuen har deres egen rytme for spisning, aktiviteter og søvn, der er tilpasset vuggestuebørnenes behov.

Vuggestuen går med ind i Fællesrummet i ydertimerne af åbningstiden, hvis de små kan rumme det.

Kl. 7.15 møder den næste medarbejder ind, og når kl. er 8.00 er der en medarbejder fra alle stuer til stede, og vi fordeler os på hver vores stue. De børn der er optaget af en leg, eller leger med kammerater fra andre stuer, må gerne lege færdig. Så børnehavens børn har rig mulighed for at lege på tværs af stuer, og vi arbejder bevidst ud fra devisen at mindske afbrydelser i børnenes leg.

Flere børn vil gerne spise lidt mad fra deres madpakke, og det er der løbende mulighed for. Det kan være en god ide, at pakke flere mindre portioner i madpakken (se kostpolitik længere nede).

Vi vil gerne have, at alle børn er mødt i børnehaven senest kl. 9.00, så vi kan give børnene mulighed for at være sammen og med i aktiviteter, uden at der kommer for mange afbrydelser udefra. Skal vi på ture ud af huset, er det også vigtigt at børnene er mødt senest kl. 9.00, så alle kan komme med.

Om formiddagen holdes der samling, og børnene er med i forskellige aktiviteter og emner hen over året. Og vi har også fælles aktiviteter på tværs af vuggestue og børnehave, for at skabe sammenhæng i overgangen fra vuggestue til børnehave.

Vi spiser frokost omkring kl. 11.00-11.30, og derefter går vi ud på vores fantastisk dejlige legeplads hver dag. Her får børnene mulighed for at få frisk luft, og der er masser af plads at boltre sig på. Vores legeplads på Lergård afd. består af en stor sandkasse, en boldbane, skov, cykelbane, bålsted og hytte, legehuse, skråninger, rutsjebane og masser af frugt- og bærbuske. Vuggestuen har deres egen indhegnede legeplads med overdækning, legehus, gynge, sandkasse, græsplæne og cykel område.

På Afd. Nyløkke består legepladsen af boldbane, cykelbane, gynger, sandkasse, stort klatrestativ, legehuse, bålplads, rutsjebane og buskads med plads til hulebyggeri.

Der er mulighed for at børnehavebørnene kan få en lur, hvis de har behov for det.

Ca. kl. 14.00 spiser vi frugt, grønt og brød – vi har en forældrebetalt frugtordning. Og derefter er der plads til leg og alle de mange forskellige aktiviteter børn øver, lærer og dygtiggør sig i at mestre.

Lidt før kl. 16 samles vi igen i fællesrummet indtil Spiretoppen lukker.

Børnene lærer på den måde hinanden og alle voksne at kende på tværs af institutionen. Og det sker ofte at børnene går på besøg på hinandens stuer.

## Strukturen i Spiretoppen

I Spiretoppen vægter vi, at hverdagen er præget af forudsigelighed. Vi mener, at denne forudsigelighed giver børnene tryghed og giver dem ressourcer til at være nysgerrige og udvikle sig i deres omgivelser.

Børnene er delt op i grupper: Troldeungerne (vuggestue), Spilop Grøn og Spilop Lilla. Derudover har vi tilpassede pædagogiske førskole aktiviteter, for de børn på Lilla og Grøn, der skal i skole til næste august.

Vi bruger tavler i hverdagen til at visualisere ved hjælp af tegninger og billeder. Dette gør vi fordi børnene har brug for visuel støtte til at forstå sproget. Det giver børnene mulighed for at udvikle sproget, når det understøttes med billeder. Vi oplever også at børnenes evne til at koncentrere sig forbedres, når sproget understøttes af billeder og tegninger. Vi vægter vores struktur meget højt, da rammerne er vigtige for børnenes mulighed for at udvikle sig.

Når børnene har forudsigeligheden kan de bruge deres ressourcer på at danne sociale relationer, være nysgerrige på deres verden og udforske den. Det giver samtidigt de voksne mulighed for at være nærværende til stede med børnene og være spontane sammen med børnene. Strukturen frigiver ressourcer hos både børn og voksne.

## Tøj og sko

Alle børn i Spiretoppen har deres egen garderobeplads med navn og billede. Her er der plads til at

hænge barnets overtøj, sætte fodtøj og opbevare skiftetøj.

Det er vigtigt, at der står navn i barnets tøj og sko, så vi kan sørge for at barnet får sine egne ting. Sørg for at I også hjælper barnet med at holde orden i garderoberne, så bliver det meget lettere at finde tøj, sko m.m., når barnet skal bruge det.

Er der ting man er særlig øm over, er det en god ide at lade dem blive hjemme. Det kan være svært for barnet at holde styr på.

Barnet bør medbringe følgende:

* Overtøj efter årstid; regntøj og gummistøvler om sommeren, flyverdragt/skitøj og vinterstøvler om vinteren.
* Skiftetøj (bukser, bluse/t-shirt, strømper, underbukser)
* Hjemmesko
* Bleer hvis nødvendigt

Hver fredag, tages alle barnets ejendele med hjem, så garderobepladsen kan rengøres.

## Spiretoppens Årshjul

**Overordnet årsplan for Spiretoppen**

|  |
| --- |
| Januar |
| Krop, sanser og bevægelseVintertemaKælke, sne |
| Februar |
| Krop, sanser og bevægelseFastelavnGækkebreve |
| Marts |
| Natur, udeliv og sciencePåskeharen kommer med påskeæg (marts/ april)Påskefrokost (marts/ april) |
| April |
| Natur, udeliv og scienceLøbetræning til Høje Kolstrup løbetSamle skrald, miljø, genbrug, bæredygtighed |
| Maj |
| Kultur, æstetik og FællesskabHøje Kolstrup løbetSommer i by til PlejehjemmetForskønnelsesdag og fællesspisning |
| Juni |
| Social udviklingSommerfestSct. Hans |
| Juli |
| Sommerferie periode, sampasning |
| August |
| Social udviklingVenskaber o0g relationer |
| September |
| Alsidig personlig udviklingHøst |
| Oktober |
| Kommunikation og sprogFælles temaEks. Hvor kommer min familie fra? |
| November |
| Kommunikation og sprogTeaterGaver |
| December |
| Kultur, æstetik og fællesskabJuletemaLucia Krybbespil i kirkenBørnejulefrokost |

Derudover deltager vi i forskellige arrangementer under ”Kulturkufferten” hen over året.

## AULA

I Spiretoppen benytter vi os af det elektroniske program AULA, hvor I som forældre melder ind på en skærm ved indgangen, at jeres barn er hhv. afleveret og hentet. Husk dog også altid at sige goddag og farvel til personalet sammen med dit barn. Husk også at meddele hvis dit barn bliver afhentet af andre.

AULA er tilgængeligt fra private pc’er, mobiltelefoner mm., så du kan koble på hjemmefra og se legelister, melde ferie, sygdom osv.

Vejledning til forældre udleveres ved opstart i børnehaven.

Har du problemer, så kontakt en medarbejder eller lederen, da det er et vigtigt værktøj i dagligdagen, både for jer forældre og medarbejderne i børnehaven.

## Hente/bringe

Ud over at registrere dit barn på AULA-skærmen, er det også vigtigt for os, at I som forældre altid har kontakt med en voksen. Dette gælder både når barnet afleveres og hentes, så vi hele tiden har styr på, hvem der er i børnehaven. Det er vigtigt at både I som forældre og at barnet føler sig velkomne, derfor gør vi også meget ud af, at der bliver sagt ordentlig goddag og farvel til barnet.

For din egen skyld, vil vi opfordre dig til, at du slukker og aflåser din bil, når du bringer og henter dit barn. Børnehaven har ingen forsikringer der dækker, hvis der sker noget med din bil på parkeringspladsen.

## Ferie og sam-pasningsdage

Der vil være perioder, hvor daginstitutionerne holder ferielukket, hvor I som forældre stadig kan have mulighed for at få jeres barn passet. Det gælder f.eks. i sommerferieugerne 29 og 30, hvor mange familier holder ferie. Skulle man have behov for at få passet sit barn, holder Spiretoppens børnehave sammen med Kongehøjens Børnehave, og Spiretoppens Vuggestue Sammen med Vuggestuen Kernehuset, sam-pasning i ugerne 29 og 30, samt 2 dage mellem jul og nytår. Sam-pasning betyder at dit barn måske skal afleveres i Kongehøjens børnehave, og at det så er Kongehøjens personale, der skal passe barnet i ferieperioden. Det kører på skift mellem Spiretoppen og Kongehøjens børnehave, hvis tur det er til at have sam-pasning. Det samme gælder for Vuggestuen hvert andet år.

Ved behov for pasning i ovenstående tidsrum, er det vigtigt at I forældre husker at melde jeres barn til pasning direkte til lederen inden fristernes udløb. Ved tilmelding til pasning i uge 29 og 30 er fristen altid d. 1/4. Når sam-pasningsdagene nærmer sig, vil de forældre der har meldt deres børn til pasning selvfølgelig få at vide, hvor de skal aflevere deres børn.

Vi opfordrer forældre til at holde ferie sammen med deres barn, da børn også har brug for et afbræk fra hverdagen.

Når forældre ønsker at holde ferie med deres barn, meldes dette også altid ind på AULA. I bedes være opmærksomme på at melde jeres pasningsbehov i ferieperioder så præcist som muligt, da personaleressourcerne sættes på efter de indmeldte behov. Og vi vil gerne udnytte vores personaleressourcer bedst muligt og til gavn for børnene.

På helligdage er Spiretoppen lukket, og der er ingen mulighed for pasning. Det gælder følgende dage: Skærtorsdag, Langfredag, 2.påskedag, Kristi Himmelfart, Grundlovsdag (de år juleaften falder i en weekend), 2. pinsedag, juleaftensdag, 1. juledag, 2.juledag, Nytårsaftens dag og d. 1. januar.

## Skofri daginstitution

Vi er en skofri daginstitution, og det betyder at både forældrenes og børnenes fodtøj tages af i indgangspartiet, eller man benytter blå overtræksfutter henover sine sko. Da vi går ind for genbrug, opfordrer vi til, at man ikke smider de blå overtræksfutter ud, med mindre de er ødelagte. Se opslag ved de blå overtræksfutter. Medarbejderne benytter indesko/pusser, og vi opfordrer til at I udstyrer jeres barn med det samme.

## Sygdom

De fleste børn vil i løbet af deres tid i daginstitutionen blive syge. Udover at der er flere børnesygdomme, som de skal igennem, er risikoen for forkølelsessygdomme i løbet af vinterhalvåret også stor. Og når børnene er sammen med hinanden, er risikoen for smitte stor.

Sundhedsstyrelsen har fastsat regler for, hvornår et barn efter sygdom igen må komme i daginstitution/dagpleje. Reglerne er lavet for at begrænse spredningen af smitsomme sygdomme.

Hovedreglen er, at syge børn ikke må komme i børnehave, og at et barn med smitsom sygdom først må modtages i børnehaven, når det ikke længere smitter. Det vil i de fleste tilfælde betyde, at barnet først må komme i børnehave igen, når det er raskt. Barnet er raskt, når det kan deltage i de aktiviteter, det plejer, uden at kræve særlig pasning”. Citat fra [www.sygeboern.dk](http://www.sygeboern.dk).

Spiretoppens forældrebestyrelse beder om at få tilføjet: Har barnet feber, skal det holdes hjemme, og have et feberfrit døgn, før det kommer i børnehave igen. Har barnet opkast og diarré skal barnet holdes hjemme i to døgn. Dette for at undgå gentagen smitte.

## Ved smitte med Lus

Generelt er hovedlus i daginstitutioner et gentagende problem, som vi alle skal hjælpe med at få bugt med. Det er derfor vigtigt at du oplyser personalet om det, hvis du finder lus hos dit barn. Når personalet bliver gjort opmærksom på, at et barn har fået lus, sættes et opslag op, og alle forældre bedes tjekke deres barn med en lusekam, som kan købes på apoteket, hos Matas og i dagligvarebutikker.

## Dansk kultur og traditioner

Spiretoppen er en dansk daginstitution. Vi er i Spiretoppen med til at danne børnene og forberede dem på en opvækst i Danmark. Vi fejrer derfor også de danske højtider som fastelavn, påske, Skt. Hans og jul, samt bruger de forskellige årstider og højtider i vores pædagogik. Vi støtter i øvrigt også op om Høje Kolstrup-løbet, og hvert år stiller Spiretoppen op med et hold, hvor I forældre kan vælge at stille op sammen med jeres børn. Det er blevet en fast tradition, som vi er stolte af, og som børnene glæder sig til hvert år, når vi påbegynder løbetræningen i børnehaven.

Samtidig med at vi værner om de danske traditioner, er vi omkring 20 forskellige etniciteter i børnegruppen, så vi bliver også inspireret af hinandens kulturer og traditioner. Det viser sig på smukkeste – og lækreste vis – når vi sammen med forældre laver et bugnende tag-selv-bord til vores årlige sommerfest.

## Vi taler dansk i børnehaven

Det er vigtigt at vi taler dansk i børnehaven, så vi har et fælles sprog, der også bruges i skolen og i det danske samfund i øvrigt. Medarbejderne har ingen chance for at understøtte og hjælpe jer forældre, hvis vi ikke forstår, hvad I siger til jeres barn.

Derfor er det vores ønske, at I forældre, der har et andet modersmål end dansk, taler dansk, når I opholder jer i børnehaven. Børnene spejler sig i jer voksne og efterligner det I gør. Når barnet styrkes i det danske sprog både fra daginstitutionens og fra forældrenes side, bliver det lettere for barnet at klare sig godt sprogligt.

Det er naturligvis ok at trøste sit barn på sit eget modersmål.

Spiretoppens Forældrebibliotek
Forskningen viser, at jo mere man læser for sit barn, jo større ordforråd får barnet. Barnet bliver bedre til at kommunikere og begå sig i samfundet. Barnet har lettere ved at klare sig senere i skolen.
I Spiretoppen har vi derfor opbygget et forældrebibliotek, hvor det er muligt på vej hjem fra børnehave, at låne børnebøger med hjem.
I hver bog har vi lagt en guide til, hvordan man kan læse med sit barn og om hvilke emner man eventuelt kan snakke om.
Forældrebiblioteket befinder sig i indgangspartiet, på venstre side, når I kommer ind i børnehaven. Der vil man også kunne læse på opslagstavlen hvordan man låner.

Vuggestuen har også et lille væghængt forældrebibliotek ved indgangen, som I kan låne fra.

Vi gør opmærksom på, at forældrebiblioteket kun er et supplement til vores store og super gode biblioteker i Aabenraa.

## Forældresamarbejde

I Spiretoppen vægter vi et godt og tæt forældresamarbejde. Vi lægger vægt på åbenhed, tillid og tryghed forældre og personale imellem.

Det er vigtigt for barnets trivsel, at vi gensidigt informerer hinanden om barnets hverdag i hjem og børnehave.

Barnet har brug for en god start på dagen hver dag! Det er derfor vigtigt at både barnet og den voksne, der henter/bringer får sagt godmorgen og farvel til personalet. Der er måske sket et eller andet i løbet af dagen, som der skal informeres om.

Alle børn i Spiretoppen har tilknyttet en kontaktpædagog. Kontaktpædagogen tager så vidt, det er muligt imod barnet, når det begynder i institutionen. Ligesom det er kontaktpersonen, der har forældresamarbejdet omkring barnet.

Vi afholder altid en opstartssamtale med jer forældre, hvor vi kan fortælle lidt om Spiretoppen, og I kan få lejlighed til at fortælle lidt om jer og jeres barn.

Vi tilbyder også en opfølgningssamtale efter ca. 3 måneder, hvor vi kan snakke om hvordan jeres barn trives i børnehaven, og drøfte andet, I måtte ønske. Vi er til enhver tid åben for en snak, hvis I har brug for det, kom blot og aftal et tidspunkt. Vi tilbyder ligeledes altid en samtale inden skolestart.

Vi forventer at I som forældre:

* Er interesseret i jeres barns udvikling og dagligdag i børnehaven.
* At I informerer os, hvis der sker en hændelse i familien, som har betydning for barnet, f.eks. sygdom, dødsfald, skilsmisse, eller at familien venter en lillebror eller søster. Det er ting, der kan have stor betydning for barnet, og kan få barnet til at ændre adfærd. Det er vigtigt at personalet er orienteret, så de kan understøtte barnet.

I kan som forældre forvente:

* At jeres børn er omgivet af nogle voksne, som vil dem!
* At der er tryghed, omsorg og forudsigelighed for barnet i hverdagen.
* At vi ikke udleverer barnet til fremmede, uden der er givet besked herom!
* At vi vil handle, hvis barnet begynder at ændre adfærd.

Til overleveringssamtalen, når jeres barn starter i børnehave og til den afsluttende skolesamtale bruger vi et overgangsskema, hvor I og kontaktpædagogen hver især skal besvare nogle spørgsmål om jeres barn. I som forældre skal altid give jeres samtykke, inden vi videresender materiale til samarbejdspartnere som f.eks. skolen.

## Nyhedsbreve

For at forældrene kan holde sig ajour med hvad der sker i børnehaven, udsendes der fire gange årligt nyhedsbrev. Nyhedsbrevet vil blive lagt på AULA. Forældre kan altid bede om et print.

Derudover vil der være fysiske opslag på tavlerne ud for stuerne og på AULA.

## Kostpolitik og tips til madpakken

Forældrene afgør hvad de giver deres barn med i madpakken.

Børnene vælger rækkefølgen af hvilken mad i madpakken de spiser først.

I starten af måltidet, har vi ti minutters positiv madro, så børnene har ro til at smage og spise deres mad i eget tempo.

Medarbejderne forstærker samtalerne positivt om maden, for både at give børnene mod til at smage nye fødevarer og glæden ved mad.

Børns sundhed og velfærd er først og fremmest et forældreansvar, men det er også et fælles ansvar, da børnene opholder sig i børnehaven mange timer hver dag.

Derfor ønsker Spiretoppens personale og bestyrelse at sikre, at børnene i børnehaven får en sund og varieret kost, der giver en jævn forbrænding dagen igennem, så vi har glade og aktive børn, der trives.

Denne kostpolitik er udarbejdet med afsæt i ”Overordnet mad- og måltidspolitik i Aabenraa Kommune”.

Formiddagsmad:

Hvis børnene bliver sultne må de gerne tage noget mad fra deres madpakke.

Ca. kl. 9.00 sætter vi os til bordene, hvor alle børnene får mulighed for at spise noget fra deres madpakke. Beregn derfor mad til både formiddag og frokost.

Frokost:

Cirka kl. 11-11.30 spises frokost – børnenes medbragte madpakker.

Frugt:

Spiretoppen har en forældrebetalt frugtordning, så børnene får tilbudt et varieret udbud af frugt, grøntsager, brød/ knækbrød og smør/ smøreost hver dag. Frugt og grønt skæres i mundrette stykker, da vi har erfaret, at børnene spiser mere og varieret, når frugten er skåret.

I vuggestuen suppleres med grød af forskellig slags.

Maddage:

Som en del af Spiretoppens pædagogiske tilbud laver børn og voksne nogle gange mad sammen. Vi køber ind til retten sammen med børnene. I den forbindelse kommer vi rundt om emner som f.eks. ”hvor kommer maden fra”, ”hvad er god hygiejne” og ”hvordan dækker man bord og rydder af”. Samtidig ønsker vi også at benytte maddagene til at lære børnene om socialt samvær i forbindelse med måltiderne og om forskellige madkulturer.

Drikkevarer:

Ved alle måltider tilbydes der vand, og derudover tilbydes der økologisk minimælk til frokost.

Ved festlige lejligheder:

Fødevaredirektoratet anbefaler, at børn ikke får slik, chips og søde drikke til hverdag.

Ved særlige lejligheder, såsom fødselsdage og officielle fester i børnehaven, skal der være plads til lidt lækkerier. Forældre og arrangører opfordres til også at tænke i sunde alternativer. Det kunne f.eks. være frugtspyd og lignende.

Personalet på stuen hører meget gerne, hvad forældrene har tænkt sig at servere til børnenes fødselsdage, så vi sammen kan vurdere, om det er ”for meget af det gode”.

Gode idéer til madpakken:

Fødevarestyrelsen anbefaler, at madpakken består af:

* rugbrød eller groft brød. Kig efter fuldkornsmærket når du vælger rugbrød, toast, knækbrød eller boller til madpakken
* magert pålæg, f.eks. frikadelle, kalkunbryst, leverpostej, æg og ost
* fisk, f.eks. fiskefrikadelle, makrel i tomat og torskerogn
* grønt, f.eks. agurk, gulerod, cocktailtomater, peberfrugt,
* radiser og ærter
* frugt, f.eks. blommer, melon, vindruer, tørrede abrikoser og nødder.

Lidt sødt:

Vil du gerne give dit barn lidt ”sødt” med i madpakken, foreslås et enkelt stykke groft brød med pålægschokolade.

Sundhedsstyrelsens 10 kostråd:

* Spis varieret, ikke for meget og vær fysisk aktiv
* Spis frugt og mange grøntsager
* Spis mere fisk
* Vælg fuldkorn
* Vælg magert kød og kødpålæg
* Spis mindre mættet fedt
* Vælg magre mejeriprodukter
* Drik vand
* Spis mad med mindre salt

## Forældrebetalt frugtordning

Børnehaven har en forældrebetalt frugtordning, så børnene får tilbudt et varieret udvalg af frugt, grønt og brød hver dag. Personalet skærer det i mundrette stykker, da vi har erfaret, at børnene spiser mere og varieret, når maden er skåret i mindre stykker.

Når dit barn starter i Spiretoppen, bliver han/hun tilmeldt denne frugtordning der koster 70 kr. pr. måned og som opkræves sammen med taksten for børnehavepladsen. Du skriver under på, at dit barn er tilmeldt frugtordningen.

## Eksterne samarbejdspartnere

Vi samarbejder med Pædagogisk Psykologisk Rådgivning, i daglig tale kaldet PPR, i Aabenraa kommune. Her har vi samarbejde med tale-høre konsulent, fysioterapeut og psykolog. Endvidere samarbejder vi med Aabenraa Kommunes specialpædagoger, tosprogspædagog, myndighedsafdelingen, Tidlig Forebyggelse, sundhedsplejen og den lokale distriktsskole (Høje Kolstrup Skole).

## Samarbejde med Høje Kolstrup Skole

Spiretoppen har et godt og mangeårigt samarbejde med den lokale skole, Høje Kolstrup Skole. De store børnehavebørn, der starter i skole til august, vil i løbet af deres sidste år i børnehaven være på flere besøg på skolen. Connie, der er matematiklærer på skolen, kommer flere gange i løbet af året over i børnehaven og laver matematik- og bogstavlege med de kommende skolebørn.

Børnehaven stiller sig altid til rådighed i forbindelse med barnets kommende skole, hvis det ikke er distriktsskolen, og i flere tilfælde har vi gjort brug af en telefonisk overlevering, naturligvis efter aftale med jer forældre.

![C:\Users\vspr\AppData\Local\Microsoft\Windows\Temporary Internet Files\Content.IE5\Q5QLLKVU\3191[1].png]()

## Bestyrelsen

Hvert år i oktober holdes der Generalforsamling, hvor alle forældre inviteres. Der bliver afholdt valg til bestyrelsen for en to-årig periode. Efter generalforsamlingen holder vi fællesspisning, hvor alle medbringer en ret til den fælles buffet.

Bestyrelsen er en vigtig samarbejdspartner, da de er talerør for hele forældregruppen, og har stor indflydelse på børnehavens drift og overordnede beslutninger.

Bestyrelsen samles ca. 8 gange årligt til møder á 2 timers varighed.

## Afslutning

Vi håber at I bliver rigtig glade for at have jeres barn i Børnehuset Spiretoppen. Vi glæder os til samarbejdet med jer. Er der ting som I ønsker ændret, eller gerne vil have en snak om, er I altid velkomne til at kontakte personalet på stuen eller ledelsen.

Med venlig hilsen

Forældrebestyrelsen og personalet i Spiretoppen

Publiceret august 2019

Revideret sidste gang august 2025